
RAPORT DE SPECIALITATE
privind aprobarea obiectivului de investiţii ,,Amenajare parcare P+4E+etaj retras”

            Având în vedere Referatul de aprobare a proiectului de hotărâre nr……................................... a Primarului Municipiului Timișoara și Proiectul de hotărâre privind aprobarea obiectivului de investiţii ,,Amenajare parcare P+4E+etaj retras”. Facem următoarele precizări:
În Municipiul Timişoara s-a constatat o tot mai mare nevoie a creării de locuri de parcare, datorită numărului mare de autovehicule din municipiu sau aflate în tranzit, şi ca urmare a numeroaselor sesizări din partea cetăţenilor, care datorita lipsei locurilor de parcare ajung să parcheze pe locuri interzise, spaţii verzi, trotuare, încurcând astfel şi traficul pietonal.
Pentru rezolvarea problemei spaţiilor pentru parcare şi a modului de reglementare a staţionării  în aceste spaţii, Municipiul Timişoara a comandat un studiu menit să promoveze realizarea şi implementarea unui master plan al parcărilor publice, care va fi integrat în PUG-ul municipiului. Studiul conţine printre altele o listă cu potenţialele locaţii pentru construcţia de parcări publice colective subterane/supraterane şi terane.
Potrivit acestui studiu deficitul de spaţii de parcare se manifesta cel mai acut în zona centrală a oraşului unde sunt concentrate majoritatea intereselor generatoare de trafic, în zonele comerciale şi în cartierele de blocuri cu densitate mare de populaţie.
În zonele centrale şi comerciale deficitul se constată mai acut pe timpul programului de lucru şi  este legat de numărul mare de staţionări “ocazionale” generate de deplasările  în scop profesional, administrativ, sănătate, servicii şi comerţ.
Deficientele de mai sus au ca efect îngreunarea circulaţiei (auto, pietonale şi de biciclişti), creşterea riscului de accidente mai ales pentru pietoni şi biciclişti, creşterea gradului de poluare fonică şi chimica şi nu în ultimul rând generează un aspect urban dezagreabil.
Remedierea/îmbunătăţirea situaţiei prezentate poate fi atinsă doar prin demersuri corelate în cele trei direcţii (OBIECTIVE), şi anume:
a) Dezvoltarea infrastructurii destinate parcării publice, în special al parcărilor colective în structuri multietajate;
b) Reglementarea staţionării vehiculelor pe întregul domeniu public;
c) Organizarea şi exploatarea spatiilor destinate staţionării/parcării  de pe întreg domeniu public;
	În vederea realizării locurilor de parcare s-a identificat terenul din Timişoara str. Take Ionescu, nr. nr. 56-58.  În acest sens a fost realizată documentaţia tehnico-economică de către S.C. MELVIN S.R.L.
	Investiţia propune realizarea unei parcări cu parter și 4 nivele pentru autovehicule mici, un etaj retras pentru birouri și un spațiu de închiriat pentru alimentație publică, amplasarea unui totem, amplasarea de panouri de informare pe clădire și realizarea unei împrejmuiri între muzeul de transport și spațiul destinat parcării.  
	Prin proiect se vor realiza următoarele:
· 129 locuri de parcare pentru autoturisme
· 4 locuri de parcare pentru microbuze;
· 3 birouri pentru administrație;
· o sală ședințe cu o capacitate de 50 persoane;
· un spațiu de închiriat, pentru alimentație public tip snack-bar, cu o suprafață de 272,75 mp și o capacitate de 88 persoane.
În prezent pe amplasamentul proiectului este amenajată o parcare la sol, cu barieră. Prin construirea parcării propuse prin proiect se vor obţine următorii parametri tehnico-funcţionali: Suprafața construită = 1.088 mp; Suprafața desfășurată = 6.008 mp; Locuri de parcare autovehicule = 129; Locuri parcare microbuze = 4; Birouri = 3; Sală ședințe = 1; Spațiu pentru snack-bar = 272,75 mp.
Structura nou proiectată va fi o parcare supraetajată, cu regim de înălțime de P+4E+Etaj retras, având înălțimea unui nivel de 3,20 m și înălțimea totală a clădirii de 22,2 m de la cota terenului sistematizat. Clădirea va avea funcționalitatea de parcare pentru vehicule ușoare, cu greutatea bruta mai mică de 3.000 kg, de până la 8 locuri, fără locul șoferului, respectiv de spații de birouri la ultimul nivel, și va fi dotată cu trei lifturi.
În plan orizontal ansamblul este format dintr-un corp de formă relativ pătrată, cu mici retrageri, având dimensiunile maxime L = 34,8 m, l = 33,7 m.
Fațada clădirii va fi acoperită cu plante, iar terasa etajului retras va fi amenajată ca grădină.
Documentaţia a fost pusă la dispoziţia instituţiei noastre de către Societatea de Transport Public Timişoara SA, aşa cum rezultă din adresa cu nr. 25847/04.12.2019.
Realizarea locurilor de parcare în locaţiile mai sus menţionate ar conduce la:
• mărirea  numărului locurilor de parcare şi accesibilitate la spatiile de parcare în general şi pentru persoanele cu handicap în particular;
• reducerea perioadei de parcare a vehiculelor în centrul oraşului şi pe străzi;
• asigurarea parcajelor si îmbunătăţirea serviciilor de parcare;
• îmbunătăţirea fluxului circulaţiei, prin reducerea zonelor de aglomeraţie;
• ar contribui la reducerea poluării prin scăderea numărului de vehicule care circulă;
• ar avea efect, direct sau indirect, asupra calităţii vieţii pentru rezidenţi şi asupra calităţii mediului prin reducerea poluării.
Articolul 4 alin. (1) din Legea nr.  51/2006 privind serviciile comunitare de utilităţi publice, modificată şi completată, stipulează: “sistemele de utilităţi publice sunt parte componentă a infrastructurii tehnico-edilitare a unităţilor administrativ-teritoriale.”
În conformitate cu prevederile OG nr.71/2002 privind organizarea şi funcţionarea serviciilor publice de administrare a domeniului public şi privat de interes local, autorităţile administraţiei publice locale au iniţiativa şi adoptă hotărâri referitoare la dezvoltarea şi modernizarea infrastructurii edilitar-urbane existente. De asemenea, în baza art. 128 alin. (1) din OUG nr.195/2002 privind circulaţia pe drumurile publice, autorităţile administraţiei publice locale au obligaţia de a asigura desfăşurarea fluentă şi în siguranţă a circulaţiei rutiere şi au atribuţii în stabilirea reglementărilor referitoare la regimul de acces şi circulaţie, staţionare şi parcare pentru diferite categorii de vehicule.
	Având în vedere prevederile legale expuse în prezentul raport, apreciem că Proiectul de hotărâre privind aprobarea obiectivului de investiţii ,,Amenajare parcare P+4E+etaj retras”, îndeplineşte condițiile pentru a fi supus dezbaterii și aprobării plenului consiliului local. 

